CELEX: 52012DP0078
Language: et
Date: 2012-03-14 00:00:00
Title: Organiseeritud kuritegevust, korruptsiooni ja rahapesu käsitleva erikomisjoni volitused Euroopa Parlamendi 14. märtsi 2012 . aasta otsus organiseeritud kuritegevuse, korruptsiooni ja rahapesu tõkestamise erikomisjoni moodustamise, volituste, liikmete arvu ja ametiaja kohta

31.8.2013   
            
            
               ET
            
            
               Euroopa Liidu Teataja
            
            
               CE 251/120
            
         Kolmapäev, 14. märts 2012Organiseeritud kuritegevust, korruptsiooni ja rahapesu käsitleva erikomisjoni volitused
   P7_TA(2012)0078
   Euroopa Parlamendi 14. märtsi 2012. aasta otsus organiseeritud kuritegevuse, korruptsiooni ja rahapesu tõkestamise erikomisjoni moodustamise, volituste, liikmete arvu ja ametiaja kohta
   2013/C 251 E/26
   
      Euroopa Parlament,
   
               —
            
            
               võttes arvesse esimeeste konverentsi 16. veebruari 2012. aasta otsust teha ettepanek moodustada organiseeritud kuritegevuse, korruptsiooni ja rahapesu tõkestamise erikomisjon ning määrata kindlaks selle volitused ja liikmete arv,
            
         
               —
            
            
               võttes arvesse oma 25. oktoobri 2011. aasta resolutsiooni organiseeritud kuritegevuse kohta Euroopa Liidus (1), kus teatati erikomisjoni moodustamise kavatsusest,
            
         
               —
            
            
               võttes arvesse oma 15. septembri 2011. aasta resolutsiooni ELi jõupingutuste kohta korruptsiooniga võitlemisel (2),
            
         
               —
            
            
               võttes arvesse kodukorra artiklit 184,
            
         
               1.
            
            
               otsustab moodustada organiseeritud kuritegevuse, korruptsiooni ja rahapesu tõkestamise erikomisjoni, millel on järgmised volitused:
               
                           a)
                        
                        
                           analüüsida ja hinnata organiseeritud kuritegevuse, korruptsiooni ja rahapesu ulatust ning mõju liidule ja selle liikmesriikidele ja teha ettepanekud sobivate meetmete kohta, mis võimaldaksid liidul nii rahvusvahelisel, Euroopa kui liikmesriikide tasandil neid ohte prognoosida ja neile vastu astuda;
                        
                     
                           b)
                        
                        
                           analüüsida ja hinnata organiseeritud kuritegevust, korruptsiooni ja rahapesu käsitlevate liidu õigusaktide rakendamist ning sellega seotud poliitikat, tagamaks, et liidu õigus ja poliitika põhineksid tõenditel ja parimatel võimalikel ohuhinnangutel, samuti jälgida nimetatud õigusaktide ja poliitika kooskõla põhiõigustega vastavalt Euroopa Liidu lepingu artiklitele 2 ja 6, eelkõige Euroopa Liidu põhiõiguste hartas kehtestatud õigustega, samuti liidu välistegevuse põhimõtetega, eelkõige nendega, mis on toodud aluslepingu artiklis 21;
                        
                     
                           c)
                        
                        
                           uurida ja kontrollida, kuidas on liidu siseasjade eest vastutavad ametid (nt Europol, COSI ja Eurojust) rakendanud oma rolli ja tegevust organiseeritud kuritegevuse, korruptsiooni ja rahapesu ning vastava julgeolekupoliitikaga seotud küsimustes;
                        
                     
                           d)
                        
                        
                           tegelda probleemidega, mida nimetatakse Euroopa Parlamendi 25. oktoobri 2011. aasta resolutsioonis organiseeritud kuritegevuse kohta Euroopa Liidus, eriti selle lõikes 15 (3), samuti 15. septembri 2011. aasta resolutsioonis ELi jõupingutuste kohta korruptsiooniga võitlemisel;
                        
                     
                           e)
                        
                        
                           luua sel eesmärgil vajalikud kontaktid, korraldada külaskäike ja kohtumisi Euroopa Liidu institutsioonidega ning rahvusvaheliste, Euroopa ja riikide institutsioonidega, liikmesriikide ning kolmandate riikide parlamentide ja valitsustega ning teadlaskonna, äriringkondade ja kodanikuühiskonna esindajatega, samuti rohujuure tasandil toimijate, kuriteoohvrite ühenduste ning kuritegevuse, korruptsiooni ja rahapesu vastases võitluses osalevate ametiisikutega, nagu õiguskaitseametnikud ja kohtunikud, aga ka kodanikuühiskonna toimijatega, kes edendavad keerulistes valdkondades õiguspärasuse kultuuri;
                        
                     
         
               2.
            
            
               otsustab, et kuna ELi nimetatud valdkonna õigusaktide vastuvõtmise, järelevalve ja rakendamise eest vastutavate Euroopa Parlamendi alaliste komisjonide volitustesse muudatusi ei tehta, võib erikomisjon anda soovitusi vajalike meetmete ja algatuste kohta, tehes tihedat koostööd alaliste komisjonidega;
            
         
               3.
            
            
               otsustab määrata erikomisjoni suuruseks 45 liiget;
            
         
               4.
            
            
               otsustab, et erikomisjoni ametiaeg on 12 kuud alates 1. aprillist 2012. aastast ja seda saab pikendada; otsustab, et erikomisjon esitab parlamendile vahearuande ja lõpparuande, mis sisaldavad soovitusi vajalike meetmete ja algatuste kohta.
            
         
      (1)  Vastuvõetud tekstid, P7_TA(2011)0459.
   
      (2)  Vastuvõetud tekstid, P7_TA(2011)0388.
   
      (3)  Nimetatud lõikes öeldakse järgmist: „15. kavatseb kolme kuu jooksul käesoleva resolutsiooni vastuvõtmisest moodustada erikomitee, mis tegeleb piiriüleselt tegutsevate kuritegelike organisatsioonide, sealhulgas maffia levikuga, ja määrata komitee üheks eesmärgiks selle nähtuse ulatuse ning negatiivse sotsiaalse ja majandusliku mõju uurimise ELis, käsitledes sealhulgas riigi vahendite väärkasutamist kuritegelike organisatsioonide ja maffia poolt ning nende imbumist avalikku sektorisse ja seaduslikku majandus- ja finantssüsteemi, ning seada teiseks eesmärgiks teha kindlaks õiguslikud meetmed, mille abil võidelda selle vaieldamatu ja tuntava ohu vastu ELile ja selle kodanikele; palub seepärast esimeeste konverentsil esitada ettepanek vastavalt kodukorra artiklile 184”.